钦定古今图书集成/理学汇编/文学典/第117卷 > 吴拭
## 钦定古今图书集成/理学汇编/文学典/第117卷 > 吴拭

按《列朝诗集》：拭字去尘，居新安之上山，宗族多富人，
去尘独好读书鼓琴，布衣芒鞋，寥然自异。轻财结客，
好游名山水。从曹能始自楚之黔，览胜搜奇，归携一
编，以夸示里人，里人争目笑之。仿《易水》法制墨，遇通
人文士倒囊相赠。富家翁厚价购之，辄大笑曰：“勿以
孔方兄辱吾客卿也。”坐此益大困，耳聋头眩，为悍妇
所逐，落魄游吴门，遇乱死虞山舟中，毛子晋为收葬
之。去尘有《不寐》诗云：“莫怪故人消息断，谁教金尽见
床头。”视张谓“黄金不多”之句，尤为凄切也。